Pres. Zuma se staatsrede bepalend vir kleinsakePres. Jacob Zuma se staatsrede later vandag sal bepalend wees vir die toekoms van klein- en mediumgrootte sake-ondernemings in Suid-Afrika. Volgens AfriSake se uitvoerende hoof, Cornelius Jansen van Rensburg, gaan die klein- en mediumgrootte sakesektor gebuk onder groeiende druk as gevolg van verswakte munisipale infrastruktuur, arbeidsonrus en ŉ strammer ekonomiese omgewing. “Die privaat sektor, en spesifiek plaaslike ondernemings, is in staat om die grootste bydrae te maak tot die verligting van werkloosheid en armoede,” het Jansen van Rensburg gesê. Die fisieke en wetlike omgewing raak egter toenemend ŉ uitdaging vir die entrepreneur wat ŉ sake-onderneming wil begin. Wanneer mense vir basiese dienste en infrastruktuur moet betoog, administratiewe pryse die hoogte inskiet, en die regering wetgewing propageer wat beoog om eiendomsreg en vrye handel te beperk, kan die nodige ekonomiese groei nie plaasvind nie. Voorbeelde van die impak op besighede is die skade wat ondernemings tydens die opstande in De Doorns ervaar het. Ondernemings in Rustenburg sukkel steeds om te herstel van die ekonomiese skade tydens die Marikana-onluste. Dit is noodsaaklik dat die president aandag aan hierdie faktore gee ten einde die groeiende onstabiliteit, wat die sakesektor direk raak, in Suid-Afrika om te keer. Volgens Jansen van Rensburg, het AfriSake bedenkinge oor die regering se teiken van 6 miljoen werksgeleenthede. Dié organisasie meen daar moet eerder gefokus word op ’n bemagtigende omgewing waarin byvoorbeeld 100 000 nuwe ondernemings gevestig sal word, wat op hul beurt weer werksgeleenthede sal skep. Realistiese ekonomiese beleid en daadwerklike optrede is wat Suid-Afrika nou nodig het. Die staatsrede bied aan die president die geleentheid om dit moontlik te maak vir besighede om te kan belê in die land se toekoms en so werk te kan skep, het Jansen van Rensburg gesê.